Litanija ta' radd il-ħajr Roddu ħajr lill-Mulej, għax hu tajjeb, għax għal dejjem it-tjieba tiegħu . Roddu ħajr lil Alla fuq l-allat , għax għal dejjem it-tjieba tiegħu. Roddu ħajr lis-Sid tas-sidien, għax għal dejjem it-tjieba tiegħu. Hu waħdu għamel għeġubijiet kbar, għax għal dejjem it-tjieba tiegħu. Hu li għamel is-smewwiet bil-ħsieb, għax għal dejjem it-tjieba tiegħu. Li firex l-art fuq l-ilmijiet, għax għal dejjem it-tjieba tiegħu. Li għamel id-dwal il-kbar, għax għal dejjem it-tjieba tiegħu. Għamel ix-xemx biex taħkem fuq il-jum, għax għal dejjem it-tjieba tiegħu. Il-qamar u l-kwiekeb biex jaħkmu fuq il-lejl għax għal dejjem it-tjieba tiegħu. Hu darab l-Eġizzjani f'uliedhom il-kbar, għax għal dejjem it-tjieba tiegħu. U ħareġ lil Iżrael minn ġo nofshom, għax għal dejjem it-tjieba tiegħu. Ħariġhom b'id qawwija u bi driegħ merfugħ, għax għal dejjem it-tjieba tiegħu. Hu feraq fi tnejn il-Baħar tal-Qasab, għax għal dejjem it-tjieba tiegħu. U għadda lil Iżrael minn ġo nofshom, għax għal dejjem it-tjieba tiegħu. Ġarraf il-Fargħun u l-eżerċtu tiegħu fil-Baħar tal-Qasab, għax għal dejjem it-tjieba tiegħu. Hu mexxa fid-deżert il-poplu tiegħu, għax għal dejjem it-tjieba tiegħu. U xejjen slaten qawwija, għax għal dejjem it-tjieba tiegħu. Qered slaten kbar, għax għal dejjem it-tjieba tiegħu. Qered lil Siħon, sultan tal-Amurrin, għax għal dejjem it-tjieba tiegħu. U 'l Għog, sultan ta' Basan, għax għal dejjem it-tjieba tiegħu. U l-art tagħhom qassamha b'wirt, għax għal dejjem it-tjieba tiegħu. B'wirt lil Iżrael, qaddej tiegħu, għax għal dejjem it-tjieba tiegħu. Meta konna magħkusin ftakar fina, għax għal dejjem it-tjieba tiegħu. U ħelisna mill-għedewwa tagħna, għax għal dejjem it-tjieba tiegħu. Lil kulħadd hu jagħti l-ikel, għax għal dejjem it-tjieba tiegħu. Roddu ħajr lil Alla tas-smewwiet , għax għal dejjem it-tjieba tiegħu.